b'\n_START_ARTICLE_\nChestiunea Oriental\xc4\x83\n_START_PARAGRAPH_\nChestiunea Oriental\xc4\x83 este o perioad\xc4\x83 \xc3\xaen istoria Europei caracterizat\xc4\x83 prin \xc3\xaencerc\xc4\x83rile de rezolvare a problemelor diplomatice \xc8\x99i politice generate de dec\xc4\x83derea Imperiului Otoman. Expresia nu este aplicat\xc4\x83 unei probleme anume, dar include o varietate de chestiuni ap\xc4\x83rute \xc3\xaentre secolele al XVIII-lea \xc8\x99i al XX-lea, \xc3\xaen special cele care au generat instabilitate \xc3\xaen regiunile europene aflate sub domina\xc8\x9bia turcilor._NEWLINE_\xe2\x80\x9eChestiunea Oriental\xc4\x83\xe2\x80\x9d are ca dat\xc4\x83 de declan\xc8\x99are anul 1774, c\xc3\xa2nd Imperiul Otoman a fost \xc3\xaenfr\xc3\xa2nt la sf\xc3\xa2r\xc8\x99itul r\xc4\x83zboiului \xc3\xaenceput \xc3\xaen 1768. \xc3\x8en acel moment, disolu\xc8\x9bia Imperiului Otoman p\xc4\x83rea o certitudine, iar puterile europene au declan\xc8\x99at o lupt\xc4\x83 pentru putere pentru a-\xc8\x99i proteja interesele militare, strategice \xc8\x99i comerciale din regiune. Imperiul Rus era primul interesat \xc3\xaen acapararea c\xc3\xa2t mai multor teritorii al c\xc4\x83ror control ar fi fost pierdut de turci. Pe de alt\xc4\x83 parte, Austro-Ungaria  \xc8\x99i Regatul Unit erau interesate \xc3\xaen p\xc4\x83strarea puterii otomanilor, pentru ap\xc4\x83rarea intereselor lor \xc3\xaen regiune. \xe2\x80\x9eChestiunea Oriental\xc4\x83\xe2\x80\x9d a \xc3\xaencetat s\xc4\x83 mai existe la sf\xc3\xa2r\xc8\x99itul primei conflagra\xc8\x9bii mondiale, care a avut printre altele ca efect dezmembrarea Imperiului Otoman.\n_START_SECTION_\nContextul general\n_START_PARAGRAPH_\nChestiunea Oriental\xc4\x83 a ap\xc4\x83rut odat\xc4\x83 ce puterea Imperiului Otoman a intrat \xc3\xaen declin dup\xc4\x83 1683, c\xc3\xa2nd for\xc8\x9bele sale au fost \xc3\xaenfr\xc3\xa2nte \xc3\xaen b\xc4\x83t\xc4\x83lia de la Viena de c\xc4\x83tre for\xc8\x9bele aliate austriece \xc8\x99i polono-lituaniene conduse de Ioan Sobieski. Prin tratatul de la Karlowitz semnat \xc3\xaen 1699, Imperiul Otoman a fost obligat s\xc4\x83 cedeze o serie de posesiuni europene, printre care \xc8\x99i Ungaria. Expansiunea otoman\xc4\x83 spre vestul Europei a \xc3\xaencetat, iar turcii au \xc3\xaencetat s\xc4\x83 mai fie o amenin\xc8\x9bare pentru Austria, care a devenit \xc3\xaen schimb puterea dominant\xc4\x83 \xc3\xaen sud-estul Europei._NEWLINE_Chestiunea Oriental\xc4\x83 a devenit cu adev\xc4\x83rat evident\xc4\x83 doar \xc3\xaen timpul r\xc4\x83zboaielor ruso-turce din secolul al XVIII-lea. Primul dintre aceste r\xc4\x83zboaie din 1768 \xe2\x80\x93 1774 s-a \xc3\xaencheiat cu semnarea tratatului de la Kuciuk-Kainargi. Acest tratat a permis \xc8\x9barului  s\xc4\x83 devin\xc4\x83 \xe2\x80\x9eprotector\xe2\x80\x9d al cre\xc8\x99tinilor ortodoc\xc8\x99i afla\xc8\x9bi sub suzeranitatea sultanului \xc8\x99i a asigurat Imperiului Rus statutul de putere naval\xc4\x83 la Marea Neagr\xc4\x83. Un nou conflict ruso-turc a izbucnit \xc3\xaen 1787. \xc3\x8emp\xc4\x83r\xc4\x83teasa Ecaterina a II-a semnat o alian\xc8\x9b\xc4\x83 cu \xc3\xaemp\xc4\x83ratul Iosif al II-lea. Cei doi au c\xc4\x83zut de acord asupra \xc3\xaemp\xc4\x83r\xc8\x9birii Imperiului Otoman, alarm\xc3\xa2nd prin aceast\xc4\x83 alian\xc8\x9b\xc4\x83 o serie de puteri europene \xe2\x80\x93 Regatul Unit, Fran\xc8\x9ba \xc8\x99i Prusia. Austria a fost for\xc8\x9bat\xc4\x83 s\xc4\x83 se retrag\xc4\x83 din r\xc4\x83zboi \xc3\xaen 1791. Tratatul de la Ia\xc8\x99i din 1792 a dus la cre\xc8\x99terea domina\xc8\x9biei ruse \xc3\xaen zona M\xc4\x83rii Negre._NEWLINE_Pozi\xc8\x9bia marilor puteri europene fa\xc8\x9b\xc4\x83 de Imperiul Otoman a devenit clar\xc4\x83 la \xc3\xaenceputul secolului al XIX-lea. Rusia era cea mai interesat\xc4\x83 \xc3\xaen Chestiunea Oriental\xc4\x83. Imperiul Rus dorea s\xc4\x83 de\xc8\x9bin\xc4\x83 controlul \xc3\xaen Marea Neagr\xc4\x83 \xc8\x99i s\xc4\x83 ob\xc8\x9bin\xc4\x83 accesul la Marea Mediteran\xc4\x83 (\xc3\xaen principal prin ocuparea Constantinopolului \xc8\x99i a str\xc3\xa2mtorilor Bosfor \xc8\x99i Dardanele). Rusia dorea cu ardoare s\xc4\x83 \xc3\xae\xc8\x99i asigure drepturi de naviga\xc8\x9bie liber\xc4\x83 \xc3\xaen regiune pentru vasele comerciale \xc8\x99i militare, neg\xc3\xa2nd \xc3\xaens\xc4\x83 aceste drepturi altor puteri europene. Rusia se ar\xc4\x83ta interesat\xc4\x83 \xc8\x99i de ap\xc4\x83rarea intereselor cre\xc8\x99tinilor ortodoc\xc8\x99i din Imperiul Otoman, dat fiind faptul c\xc4\x83 era cea mai mare putere ortodox\xc4\x83. Faptul c\xc4\x83 cea mai important\xc4\x83 patriarhie ortodox\xc4\x83, cea a Constantinopolului era sub st\xc4\x83p\xc3\xa2nirea otoman\xc4\x83, oferea ru\xc8\x99ilor un motiv \xc3\xaen plus pentru ac\xc8\x9biunile lor militare \xc8\x99i politice \xc3\xaempotriva otomanilor._NEWLINE_Austria era puterea care se opunea cel mai puternic intereselor ru\xc8\x99ilor \xc3\xaen Imperiul Otoman. \xc3\x8en ciuda faptului c\xc4\x83 habsburgii fuseser\xc4\x83 cei mai mari inamici ai otomanilor \xc3\xaen trecut, Austria considera c\xc4\x83 amenin\xc8\x9barea turcilor la Dun\xc4\x83re era mai pu\xc8\x9bin important\xc4\x83 dec\xc3\xa2t  cea a ru\xc8\x99ilor. Austria se temea de asemenea c\xc4\x83 dezintegrarea Imperiului Otoman ar fi dus la crearea mai multor state na\xc8\x9bionale, ceea ce ar fi dus la cre\xc8\x99terea na\xc8\x9bionalismului \xc3\xaen r\xc3\xa2ndul etniilor din imperiu. Din toate aceste motive, Austria \xc8\x99i-a f\xc4\x83cut un \xc8\x9bel principal din men\xc8\x9binerea unit\xc4\x83\xc8\x9bii Imperiului Otoman._NEWLINE_Pe de alt\xc4\x83 parte, Regatul Unit considera c\xc4\x83 limitarea puterii Imperiului Rus este vital\xc4\x83 pentru asigurarea securit\xc4\x83\xc8\x9bii posesiunilor coloniale din India. De asemenea, britanicii considerau c\xc4\x83 \xc3\xaen cazul \xc3\xaen care Rusia ar de\xc8\x9bine controlul asupra str\xc3\xa2mtorilor Bosfor \xc8\x99i Dardanele, aceasta ar putea afecta domina\xc8\x9bia Londrei \xc3\xaen estul Mediteranei \xc8\x99i ar pune \xc3\xaen pericol importanta rut\xc4\x83 naval\xc4\x83 prin Canalul Suez. Regatul Unit considera de asemenea c\xc4\x83 echilibrul puterilor ar fi fost grav afectat \xc3\xaen cazul pr\xc4\x83bu\xc8\x99irii Imperiului Otoman.\n_START_SECTION_\nEpoca napoleonian\xc4\x83\n_START_PARAGRAPH_\nAten\xc8\x9bia puterilor europene a fost \xc3\xaendreptat\xc4\x83 spre contracararea ac\xc8\x9biunilor lui Napoleon Bonaparte la \xc3\xaenceputul secolului al XIX-lea. Napoleon a semnat \xc3\xaen 1807 Tratatul de la Tilsit cu Rusia, prin care urm\xc4\x83rea s\xc4\x83-\xc8\x99i asigure domina\xc8\x9bia \xc3\xaen vestul Europei. Aceast\xc4\x83 alian\xc8\x9b\xc4\x83 urma s\xc4\x83-i asigure lui Napoleon sprijinul Rusiei \xc3\xaen r\xc4\x83zboiul cu Regatul Unit. \xc3\x8en schimb, Rusia avea permisiunea s\xc4\x83 ocupe Moldova \xc8\x99i Muntenia. \xc3\x8en cazul \xc3\xaen care sultanul s-ar fi opus ocup\xc4\x83rii acestor teritorii, Fran\xc8\x9ba \xc8\x99i Rusia urmau s\xc4\x83 \xc3\xaei atace pe otomani, iar posesiunile turcilor din Europa urmau s\xc4\x83 fie \xc3\xaemp\xc4\x83r\xc8\x9bite \xc3\xaentre cei doi alia\xc8\x9bi. Acest aranjament era o amenin\xc8\x9bare nu doar la adresa Imperiului Otoman, ci \xc8\x99i la adresa Regatului Unit, Austriei \xc8\x99i Prusiei, care erau aproape lipsite de capacitatea de reac\xc8\x9bie \xc3\xaempotriva unei alian\xc8\x9be at\xc3\xa2t de puternice. Austriecii erau poate cei mai afecta\xc8\x9bi de un posibil atac franco-rus \xc3\xaempotriva turcilor, care ar fi dus la distrugerea Imperiului Otoman \xc8\x99i de aceea au \xc3\xaencercat s\xc4\x83 previn\xc4\x83 o asemenea amenin\xc8\x9bare cu ajutorul manevrelor diplomatice. \xc3\x8en cazul e\xc8\x99ecului m\xc4\x83surilor diplomatice, Klemens Wenzel von Metternich a hot\xc4\x83r\xc3\xa2t s\xc4\x83 sprijine \xc3\xaemp\xc4\x83r\xc8\x9birea Imperiului Otoman, o solu\xc8\x9bie care dezavantaja Austria, dar era mai pu\xc8\x9bin defavorabil\xc4\x83 dec\xc3\xa2t cucerirea sud-estului european de c\xc4\x83tre Imperiul Rus._NEWLINE_Pl\xc4\x83nuitul atac \xc3\xaempotriva Imperiului Otoman nu a mai avut loc, alian\xc8\x9ba semnat\xc4\x83 la Tilsit a fost anulat\xc4\x83 practic de invadarea Rusiei de c\xc4\x83tre Napoleon \xc3\xaen 1812. Dup\xc4\x83 \xc3\xaenfr\xc3\xa2ngerea lui Napoleon de alian\xc8\x9ba marilor puteri \xc3\xaen 1815, reprezentan\xc8\x9bii \xc3\xaenving\xc4\x83torilor au negociat un nou aranjament european la Congresul de la Viena. \xc3\x8en timpul acestor negocieri nu s-a reu\xc8\x99it s\xc4\x83 se ia niciun fel de decizie \xc3\xaen leg\xc4\x83tur\xc4\x83 cu soarta Imperiului Otoman. Neabordarea acestei probleme, ca \xc8\x99i neinvitarea otomanilor s\xc4\x83 participe la Sf\xc3\xa2nta Alian\xc8\x9b\xc4\x83 a fost interpretat de observatori ca o indica\xc8\x9bie a faptului c\xc4\x83 puterile europene considerau Chestiunea Oriental\xc4\x83 drept un subiect de politic\xc4\x83 intern\xc4\x83 a Rusiei, care nu putea s\xc4\x83 intereseze pe niciunul dintre alia\xc8\x9bi.\n_START_SECTION_\nRevolu\xc8\x9bia S\xc3\xa2rb\xc4\x83\n_START_PARAGRAPH_\nRevolu\xc8\x9bia S\xc3\xa2rb\xc4\x83 sau Serbia Revolu\xc8\x9bionar\xc4\x83 este un termen folosit pentru prima oar\xc4\x83 de istoricul german Leopold von Ranke \xc3\xaen cartea Die Serbische Revolution (1829)  prin care se refer\xc4\x83 la revolu\xc8\x9bia na\xc8\x9bional\xc4\x83 \xc8\x99i social\xc4\x83 din 1804 \xe2\x80\x93 1815, \xc3\xaen timpul c\xc4\x83reia s\xc3\xa2rbii au reu\xc8\x99it s\xc4\x83 se emancipeze de sub domina\xc8\x9bia otoman\xc4\x83 \xc8\x99i s\xc4\x83 fondeze un stat na\xc8\x9bional suveran. Dup\xc4\x83 1815, a urmat o perioad\xc4\x83 de negocieri intense \xc3\xaentre s\xc3\xa2rbi \xc8\x99i otomani, care a culminat cu fondarea Serbiei moderne . Dac\xc4\x83 prima faz\xc4\x83 a revolu\xc8\x9biei (1804-1815) a fost \xc3\xaen fapt un r\xc4\x83zboi de independen\xc8\x9b\xc4\x83, cea de-a doua faz\xc4\x83 (1815-1833) a dus la recunoa\xc8\x99terea oficial\xc4\x83 a suveranit\xc4\x83\xc8\x9bii Serbiei de c\xc4\x83tre \xc3\x8enalta Poart\xc4\x83. \xc3\x8en perioada de timp men\xc8\x9bionat\xc4\x83 mai sus, istoricii au identificat mai multe faze: Prima Revolt\xc4\x83 S\xc3\xa2rb\xc4\x83 (1804-1813) condus\xc4\x83 de Kara\xc4\x91or\xc4\x91e Petrovi\xc4\x87; Revolta lui Had\xc5\xbei Prodanova (1814);A doua Revolt\xc4\x83 S\xc3\xa2rb\xc4\x83 (1815) condus\xc4\x83 de  Milo\xc5\xa1 Obrenovi\xc4\x87 \xc8\x99i recunoa\xc8\x99terea oficial\xc4\x83 a statului s\xc3\xa2rb de c\xc4\x83tre \xc3\x8enalta Poart\xc4\x83 (1815\xe2\x80\x931833). _NEWLINE_Proclama\xc8\x9bia din 1809 a lui Kara\xc4\x91or\xc4\x91e Petrovi\xc4\x87 f\xc4\x83cut\xc4\x83 public\xc4\x83  la Belgrad reprezint\xc4\x83 cel mai important moment al revolu\xc8\x9biei. Acest document chema s\xc3\xa2rbii la unitate, sublinia importan\xc8\x9ba principiilor libert\xc4\x83\xc8\x9bii religioase, respect\xc4\x83rii istoriei na\xc8\x9bionale \xc8\x99i a statului de drept, principii pe care Imperiul Otoman nu putuse, sau nu dorise s\xc4\x83 le respecte, datorit\xc4\x83 caracterului musulman nonsecular. Proclama\xc8\x9bia mai cerea s\xc3\xa2rbilor s\xc4\x83 \xc3\xaenceteze s\xc4\x83 mai pl\xc4\x83teasc\xc4\x83 taxe otomanilor, deoarece acestea erau \xc3\xaen principal func\xc8\x9bie de afilierea religioas\xc4\x83 a contribuabililor._NEWLINE_Rezultatul final al r\xc4\x83scoalelor s\xc3\xa2rbilor a fost c\xc3\xa2\xc8\x99tigarea suveranit\xc4\x83\xc8\x9bii. A fost fondat Principatul Serbiei, cu propriul parlament, guvern, cu propria constitu\xc8\x9bie \xc8\x99i cas\xc4\x83 regal\xc4\x83. Din punct de vedere social, revolu\xc8\x9bia a introdus valorile societ\xc4\x83\xc8\x9bii burgheze . Din acest motiv,  unii istorici consider\xc4\x83 Revolu\xc8\x9bia S\xc3\xa2rb\xc4\x83 drept cea mai estic\xc4\x83 revolt\xc4\x83 burghez\xc4\x83, care a culminat cu abolirea feudalismului \xc3\xaen 1806 \xe2\x80\x93 la doar 15 ani de la Revolu\xc8\x9bia Francez\xc4\x83 . Printre realiz\xc4\x83rile importante ale acestei revolu\xc8\x9bii s-au num\xc4\x83rat prima constitu\xc8\x9bie \xc8\x99i fondarea Universit\xc4\x83\xc8\x9bii din Belgrad (1808). Serbia a fost recunoscut\xc4\x83 \xc3\xaen 1833 ca stat tributar  Por\xc8\x9bii, condus de o monarhie ereditar\xc4\x83. Independen\xc8\x9ba Serbiei a fost recunoscut\xc4\x83 interna\xc8\x9bional de jure \xc3\xaen a doua jum\xc4\x83tate a secolului al XIX-lea.\n_START_SECTION_\nIndependen\xc8\x9ba Greciei\n_START_PARAGRAPH_\nChestiunea Oriental\xc4\x83 a revenit \xc3\xaen prim-planul politicii europene \xc3\xaen momentul \xc3\xaen care Grecia \xc8\x99i-a proclamat independen\xc8\x9ba \xc3\xaen 1821. Cu acest prilej a fost folosit\xc4\x83 pentru prima oar\xc4\x83 expresia \xe2\x80\x9eChestiunea Oriental\xc4\x83\xe2\x80\x9d. \xc3\x8enc\xc4\x83 de la \xc3\xaenfr\xc3\xa2ngerea lui Napoleon \xc3\xaen 1815, au existat zvonuri cu privire la planurile ru\xc8\x99ilor cu privire la invadarea Imperiului Otoman, iar rebeliunea grecilor p\xc4\x83rea prilejul potrivit pentru o asemenea ac\xc8\x9biune. Mini\xc8\x99trii de externe britanic, Robert Stewart, \xc8\x99i austriac, Metternich,  l-au sf\xc4\x83tuit pe \xc3\xaemp\xc4\x83ratul rus Alexandru I s\xc4\x83 nu intre \xc3\xaen r\xc4\x83zboi. Ei au pledat pentru p\xc4\x83strarea conceptului \xe2\x80\x9econcertului european\xe2\x80\x9d (colaborarea extins\xc4\x83 \xc3\xaen Europa existent\xc4\x83 din timpul r\xc4\x83zboaielor \xc3\xaempotriva lui Napoleon). Alexandru I era la r\xc3\xa2ndul lui un sus\xc8\x9bin\xc4\x83tor al cooper\xc4\x83rii pa\xc8\x99nice \xc3\xaen Europa, el fiind cel care ini\xc8\x9biase Sf\xc3\xa2nta Alian\xc8\x9b\xc4\x83, care avea ca deziderat tocmai p\xc4\x83strarea p\xc4\x83cii pe continent. De aceea, \xc3\xaemp\xc4\x83ratul Rusiei a am\xc3\xa2nat s\xc4\x83 ia o decizie \xc8\x99i p\xc3\xa2n\xc4\x83 la urm\xc4\x83 nu i-a mai ajutat pe greci._NEWLINE_Alexandru I a murit \xc3\xaen 1825, fiind urmat pe tronul Rusiei de Nicolae I. El a adoptat o pozi\xc8\x9bie mai activ\xc4\x83 \xc3\xaen politica extern\xc4\x83 \xc8\x99i a decis c\xc4\x83 nu va mai tolera noi negocieri \xc8\x99i conferin\xc8\x9be, aleg\xc3\xa2nd \xc3\xaen schimb s\xc4\x83 intervin\xc4\x83 \xc3\xaen Grecia. Regatul Unit s-a v\xc4\x83zut nevoit s\xc4\x83 se implice la scurt\xc4\x83 vreme \xc3\xaen conflict, fiind interesat s\xc4\x83-\xc8\x99i apere interesele \xc3\xaentr-un nou stat elen, pe care nu \xc3\xael dorea \xc3\xaen sfera de influen\xc8\x9b\xc4\x83 a Imperiului Rus. Spiritul romantismului care domina via\xc8\x9ba cultural\xc4\x83 \xc3\xaen Europa Occidental\xc4\x83 a asigurat de asemenea un sprijin important pentru ideea unei Grecii independente. Fran\xc8\x9ba s-a declarat de partea elenilor, dar Austria, \xc3\xaenc\xc4\x83 \xc3\xaengrijorat\xc4\x83 de expansiunea politic\xc4\x83 \xc8\x99i teritorial\xc4\x83 a Rusiei, s-a plasat de partea otomanilor._NEWLINE_Sultanul Mahmud al II-lea s-a declarat scandalizat de-a dreptul scandalizat de interven\xc8\x9bia Marilor Puteri \xc8\x99i a proclamat Rusia ca inamic al islamului. Ca urmare, sultanul a \xc3\xaenchis Dardanelele pentru ru\xc8\x99i \xc8\x99i a denun\xc8\x9bat Conven\xc8\x9bia de la Akkerman. Imperiul Rus a r\xc4\x83spuns \xc3\xaen 1828 declar\xc3\xa2nd r\xc4\x83zboi otomanilor. Austria a \xc3\xaencercat \xc3\xaen zadar s\xc4\x83 formeze o alian\xc8\x9b\xc4\x83 anti-rus\xc4\x83, dar toate tentativele sale au fost sortite e\xc8\x99ecului. _NEWLINE_\xc3\x8en timpul acestui nou r\xc4\x83zboi, ru\xc8\x99ii au c\xc3\xa2\xc8\x99tigat relativ rapid un important avantaj asupra otomanilor. Cu toate acestea, ru\xc8\x99ii au devenit rapid con\xc8\x99tien\xc8\x9bi c\xc4\x83 nu pot continua r\xc4\x83zboiul prin care urm\xc4\x83reau distrugerea Imperiului Otoman, deoarece Austria amenin\xc8\x9ba s\xc4\x83 se implice \xc3\xaen lupte de partea turcilor, iar Regatul Unit \xc3\xaencepea s\xc4\x83 aib\xc4\x83 o atitudine tot mai ostil\xc4\x83 continu\xc4\x83rii conflictului. \xc3\x8en acest moment, regele Fran\xc8\x9bei, Carol al X-lea, a propus o \xc3\xaemp\xc4\x83r\xc8\x9bire a Imperiului Otoman \xc3\xaentre Austria, Rusia \xc8\x99i alte p\xc4\x83r\xc8\x9bi interesate, dar aceast\xc4\x83 schem\xc4\x83 a fost prezentat\xc4\x83 prea t\xc3\xa2rziu pentru a mai produce vreun rezultat. _NEWLINE_Din toate aceste motive, Rusia nu a reu\xc8\x99it nici s\xc4\x83 ob\xc8\x9bin\xc4\x83 Imperiul Otoman, nici s\xc4\x83-\xc8\x99i \xc3\xaenfr\xc3\xa2ng\xc4\x83 \xc3\xaen mod hot\xc4\x83r\xc3\xa2tor inamicul. \xc3\x8en schimb, ru\xc8\x99ii au ales calea transform\xc4\x83rii treptate a Imperiului Otoman \xc3\xaentr-o semicolonie. \xc3\x8en 1829, ru\xc8\x99ii au semnat cu turcii Tratatul de la Adrianopol. Prin acest tratat, Imperiul Rus primea o serie de avantaje: noi teritorii cu ie\xc8\x99ire la Marea Neagr\xc4\x83, dreptul de liber tranzit al vaselor comerciale ruse prin Dardanele \xc8\x99i noi privilegii comerciale \xc3\xaen Imperiul Otoman. R\xc4\x83zboiul de Independen\xc8\x9b\xc4\x83 al Greciei s-a \xc3\xaencheiat la scurt\xc4\x83 vreme dup\xc4\x83 aceasta, elenilor fiindu-le recunoscut\xc4\x83 independen\xc8\x9ba prin semnarea tratatului de la Constantinopol din 1832.\n_START_SECTION_\nMuhammad Ali\n_START_PARAGRAPH_\nChiar \xc3\xaen perioada \xc3\xaen care R\xc4\x83zboiul pentru Independen\xc8\x9ba Greciei se apropia de sf\xc3\xa2r\xc8\x99it, a izbucnit un conflict \xc3\xaentre sultan \xc8\x99i vasalul s\xc4\x83u, viceregele Egiptului, Muhammad Ali. Egiptenii \xc3\xae\xc8\x99i dezvoltaser\xc4\x83 o armat\xc4\x83 modern\xc4\x83, care p\xc4\x83rea capabil\xc4\x83 s\xc4\x83 pun\xc4\x83 \xc3\xaen dificultate for\xc8\x9bele armate otomane. \xc3\x8emp\xc4\x83ratul Rusiei, urm\xc3\xa2nd politica subordonare a sultanului, i-a propus acestuia din urm\xc4\x83 s\xc4\x83 semneze o alian\xc8\x9b\xc4\x83. Cei doi monarhi au negociat \xc3\xaen 1833 Tratatul de la H\xc3\xbcnk\xc3\xa2r \xc4\xb0skelesi, prin care Rusia a reu\xc8\x99it subordonarea otomanilor intereselor \xc8\x9bariste. Imperiul Rus \xc8\x99i-a asumat r\xc4\x83spunderea protej\xc4\x83rii Imperiului Otoman \xc3\xaempotriva atacurilor externe. \xc3\x8en schimb, sultanul a fost de acord s\xc4\x83 \xc3\xaenchid\xc4\x83 str\xc3\xa2mtorile Bosfor \xc8\x99i Dardanele pentru navele militare ori de c\xc3\xa2te ori Rusia era \xc3\xaen stare de r\xc4\x83zboi. Aceast\xc4\x83 prevedere a tratatului a dat na\xc8\x99tere unei noi probleme interna\xc8\x9bionale cunoscute drept \xe2\x80\x9eChestiunea Str\xc3\xa2mtorilor\xe2\x80\x9d. Tratatul prevedea interzicerea accesului tuturor vaselor militare, dar cei mai mul\xc8\x9bi lideri europeni au \xc3\xaen\xc8\x9beles gre\xc8\x99it c\xc4\x83 \xc3\xaen\xc8\x9belegerea ar fi permis libera mi\xc8\x99care a marinei ruse. Cei mai vehemen\xc8\x9bi s-au dovedit a fi Regatul Unit \xc8\x99i Fran\xc8\x9ba, care se temeau de continua cre\xc8\x99tere a influen\xc8\x9bei ruse \xc3\xaen regiune. Cele dou\xc4\x83 puteri europene aveau \xc3\xaens\xc4\x83 puncte de vedere diferite cu privire la rezolvarea situa\xc8\x9biei. Britanicii \xc3\xael sus\xc8\x9bineau pe sultan, dar francezii erau de p\xc4\x83rere c\xc4\x83 Muhammad Ali ar fi fost mai competent \xc3\xaen pozi\xc8\x9bia de conduc\xc4\x83tor al \xc3\xaentregului Imperiu Otoman. Interven\xc8\x9bia ru\xc8\x99ilor i-a permis sultanului s\xc4\x83 negocieze pacea \xc3\xaen 1833, dar Muhammad Ali a redeschis conflictul \xc3\xaen 1839. \xc3\x8en acela\xc8\x99i an avea s\xc4\x83 moar\xc4\x83 sultanul Mahmud al II-lea, l\xc4\x83s\xc3\xa2ndu-l pe tron pe fiul s\xc4\x83u, Abdul-Medjid._NEWLINE_Starea imperiului era critic\xc4\x83 \xc3\xaen momentul \xc3\xaen care pe tron s-a urcat noul sultan. Armata otoman\xc4\x83 fusese \xc3\xaenfr\xc3\xa2nt\xc4\x83 categoric de cea egiptean\xc4\x83. \xc3\x8entreaga flot\xc4\x83 otoman\xc4\x83 a fost luat\xc4\x83 \xc3\xaen st\xc4\x83p\xc3\xa2nire de for\xc8\x9bele lui Muhammad Ali. Regatul Unit \xc8\x99i Rusia au intervenit \xc3\xaen acest moment pentru \xc3\xaempiedicare colapsului Imperiului Otoman, dar Fran\xc8\x9ba a continuat s\xc4\x83 \xc3\xael sprijine pe Muhammad Ali. Marile puteri au ajuns \xc3\xaen 1840 la un compromis: Muhammad Ali a depus jur\xc4\x83m\xc3\xa2ntul de supunere, iar sultanul i-a recunoscut acestuia controlul ereditar asupra Egiptului._NEWLINE_Singura problem\xc4\x83 nerezolvat\xc4\x83 a acestei perioade a fost Chestiunea Str\xc3\xa2mtorilor. \xc3\x8en 1841, Rusia a fost de acord cu abrogarea tratatului de la H\xc3\xbcnk\xc3\xa2r \xc4\xb0skelesi \xc8\x99i a acceptat prevederile Conven\xc8\x9bia de la Londra cu privire la Str\xc3\xa2mtori. Marile Puteri \xe2\x80\x93 Imperiul Rus, Regatul Unit, Fran\xc8\x9ba, Austria \xc8\x99i Prusia \xe2\x80\x93 au c\xc4\x83zut de acord cu privire la reinstaurarea vechii legi otomane, care prevedea \xc3\xaenchiderea Str\xc3\xa2mtorilor pentru toate navele de lupt\xc4\x83 \xc3\xaen caz d\xc4\x83 r\xc4\x83zboi, cu excep\xc8\x9bia celor ale sultanului \xc8\x99i alia\xc8\x9bilor lui. Dup\xc4\x83 semnarea Conven\xc8\x9biei Str\xc3\xa2mtorilor, \xc3\xaemp\xc4\x83ratul Nicolae I a renun\xc8\x9ba la ideea subordon\xc4\x83rii sultanului \xc8\x99i a reluat lupta pentru \xc3\xaemp\xc4\x83r\xc8\x9birea teritoriilor otomane din Europa. _NEWLINE_Dup\xc4\x83 \xc3\xaencheierea rebeliunii egiptene \xc3\xaencepute \xc3\xaen 1831, sl\xc4\x83bitul Imperiu Otoman nu a mai fost dependent \xc3\xaen totalitate de Rusia. Imperiul Otoman nu era un stat pe de-a \xc3\xaentregul independent, fiind nevoit s\xc4\x83 se bazeze pe interven\xc8\x9biile marilor puteri pentru supravie\xc8\x9buire. Otomanii au \xc3\xaencercat s\xc4\x83 revitalizeze imperiul prin reforme interne, dar declinul nu a putut fi oprit. De pe la jum\xc4\x83tatea secolului al XIX-lea, Imperiul Otoman a devenit \xe2\x80\x9eBolnavul Europei\xe2\x80\x9d, iar disolu\xc8\x9bia sa a \xc3\xaenceput s\xc4\x83 par\xc4\x83 inevitabil\xc4\x83.\n_START_SECTION_\nRevolu\xc8\x9biile de la 1848\n_START_PARAGRAPH_\nDup\xc4\x83 ce marile puteri au g\xc4\x83sit un compromis pentru \xc3\xaencetarea revoltei lui Muhammad Ali, Chestiunea Oriental\xc4\x83 a trecut pe planul al doilea al politicii timp de un deceniu, p\xc3\xa2n\xc4\x83 la izbucnirea Revolu\xc8\x9biilor de la 1848. Rusia ar fi putut profita de faptul c\xc4\x83 Austria \xc8\x99i Fran\xc8\x9ba erau bulversate de valul revolu\xc8\x9bionar european \xc8\x99i s\xc4\x83 atace Imperiul Otoman, dar a ales s\xc4\x83 nu \xc3\xaei atace pe turci. \xc3\x8en schimb, \xc8\x9barul Nicole a hot\xc4\x83r\xc3\xa2t s\xc4\x83-\xc8\x99i trimit\xc4\x83 trupele s\xc4\x83 \xc3\xaen\xc4\x83bu\xc8\x99e revolu\xc8\x9bia din Austria, presupun\xc3\xa2nd c\xc4\x83  bun\xc4\x83voin\xc8\x9ba dovedit\xc4\x83 fa\xc8\x9b\xc4\x83 de Casa de Habsburg o va face pe aceasta s\xc4\x83 fie recunosc\xc4\x83toare \xc8\x99i s\xc4\x83 nu se mai opun\xc4\x83 ocup\xc4\x83rii de c\xc4\x83tre Rusia a posesiunilor europene ale otomanilor._NEWLINE_Dup\xc4\x83 \xc3\xaen\xc4\x83bu\xc8\x99irea revolu\xc8\x9biei din Austria, un atac austro-rus \xc3\xaempotriva Imperiului Otoman p\xc4\x83rea iminent. \xc3\x8emp\xc4\x83ra\xc8\x9bii austriac \xc8\x99i rus au cerut sultanului s\xc4\x83 extr\xc4\x83deze rebelii austrieci care ob\xc8\x9binuser\xc4\x83 azil \xc3\xaen Imperiul Otoman, dar au fost refuza\xc8\x9bi. Austria \xc8\x99i Rusia \xc8\x99i-a retras ambasadorii \xc3\xaen semn de protest \xc8\x99i au amenin\xc8\x9bat cu declan\xc8\x99area r\xc4\x83zboiului. Aproape imediat, Regatul Unit \xc8\x99i Fran\xc8\x9ba \xc8\x99i-au trimis vasele de r\xc4\x83zboi \xc3\xaen sprijinul otomanilor. \xc3\x8emp\xc4\x83ra\xc8\x9bii austriac \xc8\x99i rus \xc8\x99i-au dat seama c\xc4\x83 miza refugia\xc8\x9bilor politici era prea mic\xc4\x83 \xc3\xaen compara\xc8\x9bie cu primejdia unui r\xc4\x83zboi \xc3\xaentre marile puteri \xc8\x99i \xc8\x99i-au retras cererile de extr\xc4\x83dare a revolu\xc8\x9bionarilor.\n_START_SECTION_\nR\xc4\x83zboiul din Crimeea\n_START_PARAGRAPH_\nPrincipal|R\xc4\x83zboiul_Crimeii}}_NEWLINE_\xc3\x8en deceniul al \xc8\x99aselea al secolului al XIX-lea a izbucnit un nou conflict, care a fost generat formal de o disput\xc4\x83 religioas\xc4\x83 minor\xc4\x83. \xc3\x8en conformitate cu tratatele negociate \xc3\xaen secolul al XVIII-lea, Fran\xc8\x9ba era protectoarea catolicilor din Imperiul Otoman, iar Rusia era protectoarea ortodoc\xc8\x99ilor. \xc3\x8entre cele dou\xc4\x83 comunit\xc4\x83\xc8\x9bi religioase a ap\xc4\x83rut un conflict cu privire la dreptul de proprietate asupra bisericilor Na\xc8\x99terii Domnului \xc8\x99i a Sf\xc3\xa2ntului Morm\xc3\xa2nt din Palestina. La \xc3\xaenceputul deceniului al \xc8\x99aselea, cele dou\xc4\x83 tabere aveau preten\xc8\x9bii pe care sultanul nu le putea rezolva simultan. \xc3\x8en 1853, sultanul a dat c\xc3\xa2\xc8\x99tig de cauz\xc4\x83 francezilor, \xc3\xaen ciuda protestelor vehemente ale c\xc4\x83lug\xc4\x83rilor locali ortodoc\xc8\x99i._NEWLINE_\xc3\x8emp\xc4\x83ratul Nicolae I a trimis un prin\xc8\x9bul Men\xc8\x99ikov cu o misiune diplomatic\xc4\x83 special\xc4\x83 la Poarta Otoman\xc4\x83. \xc3\x8en conformitate cu tratatele semnate de Imperiul Otoman \xc8\x99i cel Rus, sultanul se obliga s\xc4\x83 \xe2\x80\x9eprotejeze religia cre\xc8\x99tin\xc4\x83 \xc8\x99i bisericile ei\xe2\x80\x9d, dar Men\xc8\x99ikov a \xc3\xaencercat s\xc4\x83 negocieze o nou\xc4\x83 \xc3\xaen\xc8\x9belegere, care ar fi permis Rusiei s\xc4\x83 intervin\xc4\x83 ori de c\xc3\xa2te ori ar fi g\xc4\x83sit protec\xc8\x9bia sultanului ca fiind necorespunz\xc4\x83toare._NEWLINE_\xc3\x8en acela\xc8\x99i timp, guvernul britanic \xc8\x99i-a trimis la Constantinopol ambasadorul lord Stratford Canning, care a aflat despre noile cereri ale  ru\xc8\x99ilor \xc3\xaen momentul \xc3\xaen care a ajuns \xc3\xaen capitala otoman\xc4\x83. Lordul Stratford a reu\xc8\x99it s\xc4\x83-l conving\xc4\x83 pe sultan s\xc4\x83 resping\xc4\x83 tratatul propus de Men\xc8\x99ikov, care aducea atingere suveranit\xc4\x83\xc8\x9bii otomane. Imediat dup\xc4\x83 ce a aflat de e\xc8\x99ecul misiunii diplomatice a trimisului s\xc4\x83u, \xc3\xaemp\xc4\x83ratul Nicolae I \xc8\x99i-a trimis trupele \xc3\xaen Moldova \xc8\x99i Muntenia, (principate vasale otomanilor, \xc3\xaen care Rusia le considera gardianul bisericii ortodoxe), folosind ca pretext incapacitatea sultanului s\xc4\x83 apere locurile sfinte. Nicolae I a considerat c\xc4\x83 puterile europene nu aveau s\xc4\x83 se opun\xc4\x83 prea energic la anexarea celor dou\xc4\x83 principate, \xc3\xaen special av\xc3\xa2nd \xc3\xaen vedere contribu\xc8\x9bia Rusiei la reprimarea revolu\xc8\x9biilor de la 1848. _NEWLINE_Dup\xc4\x83 ce trupele ruse au ocupat Principatele Dun\xc4\x83rene, Regatul Unit a trimis o flot\xc4\x83 \xc3\xaen Dardanele, unde i s-a al\xc4\x83turat ceva mai t\xc3\xa2rziu \xc8\x99i vasele franceze, cu scopul declarat al asigur\xc4\x83rii securit\xc4\x83\xc8\x9bii Imperiului Otoman. \xc3\x8en ciuda unor asemenea mi\xc8\x99c\xc4\x83ri belicoase, puterile europene au sperat s\xc4\x83 poat\xc4\x83 rezolva conflictul prin metode diplomatice. Reprezentan\xc8\x9bii unor puteri europene \xe2\x80\x9eneutre\xe2\x80\x9d \xe2\x80\x93 Regatul Unit, Austria, Fran\xc8\x9ba \xc8\x99i Prusia \xe2\x80\x93 s-au \xc3\xaent\xc3\xa2lnit la Viena, unde au redactat un document de compromis, care p\xc4\x83rea acceptabil pentru ru\xc8\x99i \xc8\x99i otomani. Dac\xc4\x83 \xc3\xaemp\xc4\x83ratul Rusiei a fost de acord cu termenii noii \xc3\xaen\xc8\x9belegeri, sultanul Abdul Mejid a considerat c\xc4\x83 redactarea las\xc4\x83 loc pentru prea multe interpret\xc4\x83ri. Dac\xc4\x83 britanicii, francezii \xc8\x99i austriecii au fost de acord s\xc4\x83 introduc\xc4\x83 amendamentele sugerate de sultan, aceste modific\xc4\x83ri au fost respinse de curtea de la Sankt Petersburg._NEWLINE_Regatul Unit \xc8\x99i Fran\xc8\x9ba au renun\xc8\x9bat la ideea continu\xc4\x83rii negocierilor, \xc3\xaen timp ce Austria \xc8\x99i Prusia au considerat c\xc4\x83 respingerea amendamentelor propuse justificau abandonarea procesului diplomatic. Sultanul s-a sim\xc8\x9bit suficient de sigur pe el pentru a declan\xc8\x99a r\xc4\x83zboiul, iar armatele sale le-au atacat pe cele ruse\xc8\x99ti \xc3\xaen apropiere de Dun\xc4\x83re. \xc8\x9aarul a r\xc4\x83spuns organiz\xc3\xa2nd un atac al flotei militare, care a distrus \xc3\xaentreaga flot\xc4\x83 otoman\xc4\x83 \xc3\xaen B\xc4\x83t\xc4\x83lia de la Sinop de pe 30 noiembrie 1853. Dup\xc4\x83 aceast\xc4\x83 victorie, ru\xc8\x99ii aveau m\xc3\xa2n\xc4\x83 liber\xc4\x83 s\xc4\x83 debarce pe plajele controlate de otomani \xc8\x99i s\xc4\x83-\xc8\x99i aprovizioneze nestingheri\xc8\x9bi trupele. Distrugerea flotei otomane \xc8\x99i amenin\xc8\x9barea expansiunii Rusiei au alarmat at\xc3\xa2t Regatul Unit c\xc3\xa2t \xc8\x99i Fran\xc8\x9ba, care au decis s\xc4\x83 ia parte activ la ap\xc4\x83rarea Imperiului Otoman. \xc3\x8en 1854, dup\xc4\x83 ce \xc8\x9barul a ignorat un ultimatum franco-britanic, Regatul Unit \xc8\x99i Fran\xc8\x9ba au declarat r\xc4\x83zboi Imperiului Rus._NEWLINE_\xc3\x8en aceste condi\xc8\x9bii, \xc3\xaemp\xc4\x83ratul Nicolae I a presupus c\xc4\x83 Austria, recunosc\xc4\x83toare pentru interven\xc8\x9bia Rusiei pentru \xc3\xaen\xc4\x83bu\xc8\x99irea revolu\xc8\x9biei din 1848, avea s\xc4\x83 i se al\xc4\x83ture, sau cel pu\xc8\x9bin urma s\xc4\x83 r\xc4\x83m\xc3\xa2n\xc4\x83 neutr\xc4\x83 \xc3\xaen conflict. Realitatea era c\xc4\x83 Austria se sim\xc8\x9bea amenin\xc8\x9bat\xc4\x83 de prezen\xc8\x9ba trupelor \xc8\x9barului din Principatele Dun\xc4\x83rene. C\xc3\xa2nd Fran\xc8\x9ba \xc8\x99i Regatul Unit au cerut \xc8\x9barului s\xc4\x83-\xc8\x99i retrag\xc4\x83 trupele din Muntenia \xc8\x99i Moldova, Austria s-a al\xc4\x83turat celor dou\xc4\x83 puteri \xc8\x99i, de\xc8\x99i nu a declarat imediat r\xc4\x83zboi Rusiei, a refuzat s\xc4\x83 se garanteze neutralitatea \xc3\xaen conflictul care avea s\xc4\x83 izbucneasc\xc4\x83. C\xc3\xa2nd Austria a mai f\xc4\x83cut o cerere \xc3\xaen vara anului 1854 pentru retragerea trupelor ruse de la Dun\xc4\x83re, \xc8\x9barul, care dorea s\xc4\x83 \xc3\xaempiedice intrarea Vienei \xc3\xaen r\xc4\x83zboi, s-a conformat._NEWLINE_De\xc8\x99i principalul motiv de r\xc4\x83zboi \xc3\xaencetase s\xc4\x83 mai existe atunci c\xc3\xa2nd Rusia \xc8\x99i-a retras trupele din Principatele Dun\xc4\x83rene, Regatul Unit \xc8\x99i Fran\xc8\x9ba nu au dorit s\xc4\x83 \xc3\xaenceteze ostilit\xc4\x83\xc8\x9bile. Ele au \xc3\xaencercat s\xc4\x83 rezolve Chestiunea Oriental\xc4\x83 \xc8\x99i s\xc4\x83 pun\xc4\x83 cap\xc4\x83t amenin\xc8\x9b\xc4\x83rii Rusiei la adresa Imperiului Otoman. Alia\xc8\x9bii au propus ca, \xc3\xaen schimbul \xc3\xaencet\xc4\x83rii ostilit\xc4\x83\xc8\x9bilor, Rusia s\xc4\x83 renun\xc8\x9be la protectoratul asupra Principatelor Dun\xc4\x83rene, la preten\xc8\x9biile de amestec \xc3\xaen afacerile interne ale otomanilor \xc3\xaen sprijinul cre\xc8\x99tinilor ortodoc\xc8\x99i, s\xc4\x83 fie de acord cu revizuirea Conven\xc8\x9biei Str\xc3\xa2mtorilor din 1841 \xc8\x99i s\xc4\x83 acorde drept de liber trafic pe Dun\xc4\x83re tuturor na\xc8\x9biunilor europene. \xc8\x9aarul a refuzat s\xc4\x83 se supun\xc4\x83 celor \xe2\x80\x9ePatru Puncte\xe2\x80\x9d \xc8\x99i R\xc4\x83zboiul Crimeii a continuat._NEWLINE_Negocierile de pace au \xc3\xaenceput \xc3\xaen 1856, la c\xc3\xa2rma Imperiului Rus fiind succesorul lui Nicolae I, Alexandru al II-lea. Prin Tratatul de Pace de la Paris din 1856, planul celor \xe2\x80\x9ePatru Puteri\xe2\x80\x9d propus ceva mai \xc3\xaenainte a fost acceptat de toate p\xc4\x83r\xc8\x9bile. \xc3\x8en ceea ce prive\xc8\x99te privilegiile Rusiei \xc3\xaen Principatele Dun\xc4\x83rene, acestea au fost transferate Marilor Puteri, ca grup. De asemenea, prezen\xc8\x9ba vaselor militare ale tuturor na\xc8\x9biunilor \xc3\xaen Marea Neagr\xc4\x83 a fost exclus\xc4\x83 pentru totdeauna, \xc3\xaen condi\xc8\x9biile \xc3\xaen care flota Imperiului Rus din regiune fusese distrus\xc4\x83.   \xc3\x8en plus, \xc8\x9barul \xc8\x99i sultanul au fost de acord s\xc4\x83 nu mai construiasc\xc4\x83 niciun fel de arsenal naval sau militar \xc3\xaen zona litoral\xc4\x83 a M\xc4\x83rii Negre. Clauzele care priveau Marea Neagr\xc4\x83 erau profund \xc3\xaen dezavantajul Rusiei, deoarece anulau orice amenin\xc8\x9bare naval\xc4\x83 la adresa Imperiului Otoman, ale c\xc4\x83rei  independen\xc8\x9be \xc8\x99i integritate teritorial\xc4\x83 erau garantate de Marile Puteri._NEWLINE_Acest tratat de pace \xc8\x99i-a \xc3\xaencetat valabilitatea \xc3\xaen 1871, c\xc3\xa2nd Fran\xc8\x9ba a fost zdrobit\xc4\x83 \xc3\xaen timpul r\xc4\x83zboiului franco-prusac. \xc3\x8en timp ce Prusia \xc8\x99i alte c\xc3\xa2teva state germane s-au  unit form\xc3\xa2nd mult mai puternicul Imperiu German, \xc3\xaemp\xc4\x83ratul francez Napoleon al III-lea a fost detronat, ceea ce a permis formarea Republicii Franceze. \xc3\x8en timpul domniei sale, (\xc3\xaenceput\xc4\x83 \xc3\xaen 1852), Napoleon al III-lea s-a ar\xc4\x83tat dispus s\xc4\x83 sprijine Regatul Unit \xc8\x99i s\xc4\x83 se opun\xc4\x83 Rusiei \xc3\xaen cazul Chestiunii Orientale. Amestecul ru\xc8\x99ilor \xc3\xaen afacerile Imperiului Otoman nu amenin\xc8\x9base \xc3\xaens\xc4\x83 \xc3\xaen niciun moment interesele Fran\xc8\x9bei \xc3\xaen regiune. De aceea, Fran\xc8\x9ba a abandonat pozi\xc8\x9bia napoleonian\xc4\x83 fa\xc8\x9b\xc4\x83 de Rusia dup\xc4\x83 stabilirea republicii. Bucur\xc3\xa2ndu-se de sprijinul lui Otto von Bismarck \xc8\x99i \xc3\xaencurajat\xc4\x83 de modificarea de politic\xc4\x83 a Fran\xc8\x9bei, Rusia a denun\xc8\x9bat clauzele care priveau Marea Neagr\xc4\x83 \xc3\xaen tratatul din 1856. Imperiul Rus \xc8\x99i-a re\xc3\xaenfiin\xc8\x9bat o flot\xc4\x83 \xc3\xaen Marea Neagr\xc4\x83, dat fiind faptul c\xc4\x83 Regatul Unit, f\xc4\x83r\xc4\x83 sprijinul altor puteri europene, nu putea s\xc4\x83 impun\xc4\x83 respectarea tratatului.\n_START_SECTION_\nMarea Criz\xc4\x83 R\xc4\x83s\xc4\x83ritean\xc4\x83\n_START_PARAGRAPH_\n\xc3\x8en 1875, teritoriul Her\xc8\x9begovinei s-a r\xc4\x83sculat \xc3\xaempotriva suvernaului ottoman, \xc3\xaen ceea ce este cunoscut ca R\xc4\x83scoala din Her\xc8\x9begovina, care a condus mai apoi la o insurec\xc8\x9bii \xc3\xaen Bosnia \xc8\x99i Bulgaria. Marile Puteri au considerat c\xc4\x83 interven\xc8\x9bia lor este nu este necesar\xc4\x83, deoarece nu ar fi f\xc4\x83cut dec\xc3\xa2t s\xc4\x83 declan\xc8\x99eze un r\xc4\x83zboi s\xc3\xa2ngeros \xc3\xaen Balcani. Germania \xc8\x99i Austria erau membre ale Liga celor Trei \xc3\x8emp\xc4\x83ra\xc8\x9bi (al\xc4\x83turi de Rusia). Atitudinea acestora fa\xc8\x9b\xc4\x83 de Chestiunea Oriental\xc4\x83 a fost sintetizat\xc4\x83 \xc3\xaen \xe2\x80\x9eNota Andrassy\xe2\x80\x9d  (numit\xc4\x83 astfel dup\xc4\x83 diplomatul austro-ungar Julius Andrassy). Acest document chema la evitarea unui conflict generalizat \xc3\xaen sud-estul Europei \xc8\x99i \xc3\xael sugera sultanului s\xc4\x83 instituie o serie de reforme, printre care \xc8\x99i garantarea libert\xc4\x83\xc8\x9bii religioase a cre\xc8\x99tinilor. Pentru punerea \xc3\xaen practic\xc4\x83 a reformelor ar fi trebuit s\xc4\x83 fie instituit\xc4\x83 o comisie mixt\xc4\x83 musulmano-cre\xc8\x99tin\xc4\x83. Nota, care se bucura de sus\xc8\x9binerea britanicilor \xc8\x99i francezilor, a fost transmis\xc4\x83 sultanului, care \xc8\x99i-a dat acordul pe 31 ianuarie 1876 pentru punerea ei \xc3\xaen practic\xc4\x83. Lideri din Her\xc8\x9begovina au respins \xc3\xaens\xc4\x83 propunerile, amintind c\xc4\x83 sultanul mai f\xc4\x83cuse propuneri pentru instituirea de reforme, dar nu reu\xc8\x99ise s\xc4\x83 le pun\xc4\x83 \xc3\xaen practic\xc4\x83._NEWLINE_Reprezentan\xc8\x9bii celor trai \xc3\xaemp\xc4\x83ra\xc8\x9bi ai Ligii s-au \xc3\xaent\xc3\xa2lnit la Berlin, unde au aprobat a\xc8\x99a-numitul Memorandum de la Berlin. Pentru a-i convinge pe conduc\xc4\x83torii din Her\xc8\x9begovina c\xc4\x83 sultanul avea s\xc4\x83-\xc8\x99i respecte promisiunile de aceast\xc4\x83 dat\xc4\x83, Memorandumul propunea formarea unei comisii interna\xc8\x9bionale care s\xc4\x83 supravegheze aplicarea reformelor \xc3\xaen provinciile r\xc4\x83sculate. Mai \xc3\xaenainte ca Memorandumul s\xc4\x83 fie aprobat de \xc3\x8enalta Poart\xc4\x83, Imperiul Otoman a fost zguduit de luptele interne, care au dus la detronarea sultanului Abdul-Aziz. Cel care i-a urmat la conducerea imperiului, Murad al V-lea, a fost detronat la r\xc3\xa2ndul lui trei luni mai t\xc3\xa2rziu, datorit\xc4\x83 problemelor de s\xc4\x83n\xc4\x83tate. Pe tronul imperiului s-a urcat Abdul Hamid al II-lea. \xc3\x8en toat\xc4\x83 aceast\xc4\x83 perioad\xc4\x83, starea imperiului s-a deteriorat tot mai mult: trezoreria nu mai avea bani \xc8\x99i, \xc3\xaen afar\xc4\x83 de Bosnia \xc8\x99i Her\xc8\x9begovina, se revoltau \xc8\x99i Muntenegru, Bulgaria \xc8\x99i Serbia (a\xc8\x99a-numita Revolt\xc4\x83 din Aprilie). Otomanii au reu\xc8\x99it s\xc4\x83 zdrobeasc\xc4\x83 insurgen\xc8\x9bii \xc3\xaen august 1876. Acest fapt nu a convenit Rusiei, care nu renun\xc8\x9base la planurile de ocupare a unor teritorii otomane din sud-estul Europei._NEWLINE_Chiar \xc3\xaen timpul luptelor pentru \xc3\xaen\xc4\x83bu\xc8\x99irea rebeliunilor, zvonurile despre atrocit\xc4\x83\xc8\x9bile \xc3\xaenf\xc4\x83ptuite de otomani \xc3\xaempotriva popula\xc8\x9biei civile au \xc8\x99ocat opinia public\xc4\x83 european\xc4\x83. Astfel de ve\xc8\x99ti erau un motiv suficient pentru Imperiul Rus ca s\xc4\x83 se implice \xc3\xaen conflict de partea rebelilor. O nou\xc4\x83 tentativ\xc4\x83 de pace a fost f\xc4\x83cut\xc4\x83 de delega\xc8\x9bii Marilor Puteri (\xc3\xaen r\xc3\xa2ndurile c\xc4\x83rora fusese admis\xc4\x83 \xc8\x99i Italia), care s-au \xc3\xaent\xc3\xa2lnit \xc3\xaen cadrul Conferin\xc8\x9bei de la Constantinopol din 1876. Sultanul a refuzat \xc3\xaens\xc4\x83 s\xc4\x83-\xc8\x99i compromit\xc4\x83 independen\xc8\x9ba prin acceptarea supravegherii interna\xc8\x9bionale a aplic\xc4\x83rii reformelor \xc3\xaen Bosnia \xc8\x99i Her\xc8\x9begovina. \xc3\x8en 1877, Marile Puteri au mai f\xc4\x83cut o \xc3\xaencercare s\xc4\x83 negocieze cu Imperiul Otoman, dar propunerile lor au fost respinse din nou. _NEWLINE_Rusia a declarat r\xc4\x83zboi Imperiului Otoman pe 24 aprilie 1877. Diplomatul Alexadr Gorciakov a reu\xc8\x99it s\xc4\x83 ob\xc8\x9bin\xc4\x83 neutralitatea Austriei \xc3\xaen conflict prin semnarea unei \xc3\xaen\xc8\x9belegeri prin care ru\xc8\x99ii primeau \xc3\xaen caz de victorie \xc3\xaen r\xc4\x83zboi m\xc3\xa2n\xc4\x83 liber\xc4\x83 \xc3\xaen Basarabia \xc8\x99i Caucaz, austriecii \xc3\xae\xc8\x99i asigurau \xc3\xaen schimb dreptul s\xc4\x83 ocupe Bosnia \xc8\x99i Her\xc8\x9begovina, iar cele dou\xc4\x83 puteri promiteau cre\xc8\x99tinilor din Balcani o mai mare libertate \xc8\x99i independen\xc8\x9b\xc4\x83 limitat\xc4\x83. De\xc8\x99i Regatul Unit continua s\xc4\x83 se team\xc4\x83 de cre\xc8\x99terea influen\xc8\x9bei ru\xc8\x99ilor \xc3\xaen Asia de sud, nu s-a implicat \xc3\xaen conflict. Totu\xc8\x99i, atunci c\xc3\xa2nd Rusia a amenin\xc8\x9bat siguran\xc8\x9ba Constantinopolului, premierul britanic Benjamin Disraeli a cerut Austriei \xc8\x99i Germaniei s\xc4\x83 se al\xc4\x83ture britanicilor \xc3\xaentr-o alian\xc8\x9b\xc4\x83 \xc3\xaempotriva ru\xc8\x99ilor. Aceste manevre diplomatice i-a obligat pe ru\xc8\x99i s\xc4\x83 semneze p\xc4\x83cii de la San Stefano. Acest tratat de pace impunea condi\xc8\x9bii grele Imperiului Otoman: recunoa\xc8\x99terea independen\xc8\x9bei Rom\xc3\xa2niei, Serbiei \xc8\x99i Muntenegrului \xc8\x99i a autonomiei Bulgariei,  instituirea de reforme \xc3\xaen Bosnia \xc8\x99i Her\xc8\x9begovina \xc8\x99i cedarea \xc3\xaen favoarea ru\xc8\x99ilor a Dobrogei \xc8\x99i a unei p\xc4\x83r\xc8\x9bi a Armeniei. Influen\xc8\x9ba Rusie cre\xc8\x99tea considerabil \xc3\xaen sud-estul Europei prin semnarea acestui tratat de pace. Pentru a limita influen\xc8\x9ba \xc8\x9barist\xc4\x83 \xc3\xaen regiune, Marile Puteri (\xc3\xaen special Regatul Unit) au insistat ca acest tratat s\xc4\x83 fie revizuit. Congresul de la Berlin a redus \xc3\xaen mod semnificativ avantajele ob\xc8\x9binute de Rusia  la sf\xc3\xa2r\xc8\x99itul r\xc4\x83zboiului._NEWLINE_Tratatul de la Berlin a modificat grani\xc8\x9bele noilor state independente \xc3\xaen favoarea Imperiului Otoman. \xc3\x8en plus, Bulgaria a fost \xc3\xaemp\xc4\x83r\xc8\x9bit\xc4\x83 \xc3\xaen dou\xc4\x83 state separate, deoarece un stat unit bulgar ar fi asigurat o domina\xc8\x9bie evident\xc4\x83 a Rusiei \xc3\xaen regiune. Prin acest tratat, Bosnia \xc8\x99i Her\xc8\x9begovina, de\xc8\x99i r\xc4\x83m\xc3\xa2neau oficial \xc3\xaen cadrul Imperiului Otoman, treceau de facto sub controlul Austriei. Insula Cipru a  fost cedat\xc4\x83 de otomani Regatului Unit prin semnarea unei \xc3\xaen\xc8\x9belegeri secrete. Manevrele f\xc4\x83cute de premierul Disraeli i-au adus acestuia admira\xc8\x9bia lui Otto von Bismarck, care avea s\xc4\x83 spun\xc4\x83 despre el: \xe2\x80\x9eB\xc4\x83tr\xc3\xa2nul evreu, ce b\xc4\x83rbat\xe2\x80\x9d.\n_START_SECTION_\nGermania \xc8\x99i Imperiul Otoman\n_START_PARAGRAPH_\n\xc3\x8en ultimele decenii ale secolului al XIX-lea, pozi\xc8\x9biile unora dintre marile puteri europene, c\xc3\xa2t \xc8\x99i rela\xc8\x9biile lor cu Imperiul Otoman au \xc3\xaenceput s\xc4\x83 se schimbe. Liga celor Trei \xc3\x8emp\xc4\x83ra\xc8\x9bi s-a destr\xc4\x83mat, Germania refuz\xc3\xa2nd s\xc4\x83 mai \xc3\xaennoiasc\xc4\x83 tratatul, iar Rusia fiind nemul\xc8\x9bumit\xc4\x83 de pozi\xc8\x9bia primei \xc3\xaen cazul revizuirii Tratatului de la San Stefano. Germania \xc8\x99i Austro-Ungaria s-au apropiat din punct de vedere politico-militar p\xc3\xa2n\xc4\x83 la a semna \xe2\x80\x9eDubla Alian\xc8\x9b\xc4\x83\xe2\x80\x9d din 1879. \xc3\x8en acela\xc8\x99i timp, Germania s-a ar\xc4\x83tat tot mai prietenoas\xc4\x83 cu Imperiul Otoman, care a devenit la r\xc3\xa2ndul lui un aliat al Reichului. \xc3\x8en cadrul acestei alian\xc8\x9be, Germania s-a ocupat de reorganizarea sistemului militar \xc8\x99i financiar otoman. \xc3\x8en schimb, germanii au primit o serie de concesiuni comerciale, inclusiv permisiunea de construire a c\xc4\x83ii ferate \xe2\x80\x9eBagdad\xe2\x80\x9d, care le asigura accesul la o serie de pie\xc8\x9be de materii prime \xc8\x99i desfacere importante. Germania a urm\xc4\x83rit nu doar satisfacerea unor interese economice, dar \xc8\x99i rezolvarea unor rivalit\xc4\x83\xc8\x9bi imperialiste \xc8\x99i militariste cu Regatul Unit. Regatul Unit semnase \xc3\xaentre timp Entente Cordiale cu Fran\xc8\x9ba \xc3\xaen 1904, reu\xc8\x99ind s\xc4\x83-\xc8\x99i rezolve toate diferendurile cu vechiul s\xc4\x83u rival continental. \xc3\x8en 1907, Regatul Unit a reu\xc8\x99it s\xc4\x83 ob\xc8\x9bin\xc4\x83 reconcilierea cu Imperiul Rus, semn\xc3\xa2nd Antanta anglo-rus\xc4\x83 \xc3\xaen 1907.\n_START_SECTION_\nCriza bosniac\xc4\x83\n_START_PARAGRAPH_\n\xc3\x8en 1908, Comitetul Unit\xc4\x83\xc8\x9bii \xc8\x99i Progresului (cunoscu\xc8\x9bi \xc8\x99i ca Junii Turci) a condus o revolt\xc4\x83 \xc3\xaempotriva domniei absolutiste a sultanului Abdul Hamid al II-lea. Partidul reformator al Junilor Turci l-au detronat pe sultan \xc3\xaen 1909, \xc3\xaenlocuindu-l cu Mehmed al V-lea. \xc3\x8en anii care au urmat au fost f\xc4\x83cute o serie de reforme constitu\xc8\x9bionale \xc8\x99i politice, care nu au reu\xc8\x99it s\xc4\x83 stopeze procesul de dec\xc4\x83dere a Imperiului Otoman._NEWLINE_\xc3\x8en regiunea Balcanilor se confruntau interesele Austro-Ungariei \xc8\x99i Serbiei, care conta pe ajutorul Imperiului Rus. Rusia nu mai era capabil\xc4\x83 \xc3\xaens\xc4\x83 s\xc4\x83 acorde un ajutor amplu alia\xc8\x9bilor s\xc3\xa2rbi, dup\xc4\x83 \xc3\xaenfr\xc3\xa2ngerea din R\xc4\x83zboiul ruso-japonez \xc8\x99i \xc3\xaen condi\xc8\x9biile \xc3\xaen care Imperiul German amenin\xc8\x9ba c\xc4\x83, \xc3\xaen cazul unui r\xc4\x83zboi, ar fi ajutat Austro-Ungaria. Regatul Unit \xc8\x99i Fran\xc8\x9ba, care nu erau direct interesate de o posibil\xc4\x83 anexarea a Bosniei, s-au p\xc4\x83strat departe de conflict. Din acest motiv, Serbia a fost obligat\xc4\x83 s\xc4\x83 renun\xc8\x9be la opozi\xc8\x9bia sa la anexarea de c\xc4\x83tre austrieci a acestor teritorii.'